钦定古今图书集成/明伦汇编/皇极典/第245卷 > 《人镜赋》〈以主圣臣忠道光贞观为韵〉阙名
## 钦定古今图书集成/明伦汇编/皇极典/第245卷 > 《人镜赋》〈以主圣臣忠道光贞观为韵〉阙名

“金为镜兮其鉴则明；人为镜兮其象则精。”彼有取其
昭烛，我方致乎和平。广霁而磨砻既至，酌献而邦家
以贞。悬于心则四听常朗，寘于握而万方不倾。惟贤
任贤，自圣传圣。守之则通幽洞冥，执之乃穷理尽性。
致和乐，功逾止水之平；征古今，道光仁寿之境。比璿
枢以潜运，挂灵台而韬映，是委照以无疲，每含光而
“不竞。”无鉴于水，自视于人。曷容华之自饰，惟道德之
所亲。功匪勤于镕范，义将协于君臣。斯乃至宝，载光
皇道。辨物数之纷纷，洞晦冥之杲杲。放之可包乎海
岳，卷之可盈乎怀抱。焕乎发蒙，皎若晴空。光甚鉴兮
尘不能翳，德若容兮物莫能充。以是为臣，则献可替
否；以是为镜，则进思尽忠。斯为理兮“化洽，斯为镜兮
照穷。惟贤圣之光赞，含英华而不散；执一法而不回，
仰十龄而殊观。贞明而翘楚角逐，皎洁而群邪冰泮。”
兹镜也，克念则正，罔念则荒。播无疆以垂范，披六幽
而散光。烛明明而洞洞，历久久而煌煌。圣作物睹，镜
清寰宇。验成败之原，知荣辱之主。我镜在德，会无盘
龙之雕；我镜在心，自有“山鸡之舞。若然，则皇唐迈德
于陶唐，吾君齐圣于文祖。